Roberta Metsola, preşedinta Parlamentului European, a afirmat că Spaţiul Schengen nu va fi întru totul complet până când România nu va deveni parte a acestuia.
În cadrul Congresului PPE desfășurat la București, Roberta Metsola și-a declarat angajamentul că va susţine aderarea României în Spațiul Schengen și acest fapt se concretiza în timpul mandatului acesteia, ca preşedintă a Parlamentului European, scrie Digi24.
"Spaţiul Schengen nu va fi complet până când nu va intra şi România în acest spaţiu. În decembrie 2022 am fost în Bucureşti, cu câteva zile înainte de a fi luată decizia de a nu accepta România şi Bulgaria, şi îmi aduc aminte că v-am văzut şi că v-am spus că, în timpul mandatului meu, ca preşedintă a Parlamentului European, vom putea să vedem şi România în Schengen. Astăzi, sunt angajată 100% pe această cale. O decizie foarte importantă va fi luată la sfârşitul acestei luni, pe 31 martie", a spus Metsola.
România are susținători și "aliați numeroşi" printre autorităţile din alte ţări, astfel că președinta PE a reiterat angajamentul său total scoțând în evidență continuarea eforturilor de integrare în Spaţiul Schengen.
"De fiecare dată trebuie să îmi arăt paşaportul şi de fiecare dată când părăsiţi ţara trebuie să arătaţi şi voi paşaportul. În toţi aceşti ani de când România a fost membră a UE, din 2007, efortul de transformare a ţării a fost nemaipomenit, deci mai trebuie făcut încă un lucru. În 2011, acum mulţi ani, s-a spus în Parlament acest lucru, am mai spus acest lucru şi o voi spune în continuare: vom depune eforturi. Inclusiv eu voi depune eforturi, voi discuta nu doar cu omologii români – pentru că mă întâlnesc cu toate autorităţile – voi vorbi şi cu autorităţi din alte ţări. Aveţi cuvântul meu că voi susţine integrarea României în Spaţiul Schengen", a precizat preşedinta Parlamentului European.